Byna R2 miljoen om plase te help beveiligLuidens syfers het landboumisdaad in 2018 meer as R7,72 miljard beloop. (Argieffoto: Maroela Media) Die Agri Securitas-fonds het altesame R1,9 miljoen bewillig om landelike veiligheidsprojekte te help finansier – ŉ druppel aan die emmer gegewe die omvang en koste verbonde aan die bekamping van misdaad in die landbousektor. Die fonds het 22 versoeke van boereverenigings in vyf provinsies ontvang en geld is toegeken aan verenigings in Noordwes, KwaZulu-Natal, die Oos-Kaap, Mpumalanga en die Vrystaat, maar volgens die organisasie bly die behoefte aan hulp “oorweldigend”. Luidens syfers het landboumisdaad in 2018 meer as R7,72 miljard beloop en veiligheidstoerusting ter waarde van R1,9 miljard is aangebring in ŉ poging om die vlaag misdaad te stuit. Die organisasie sê die mate waartoe die boerderygemeenskap gebuk gaan onder geweld en eiendomsverwante misdaad, hou ŉ enorme risiko vir die sektor in en het ŉ negatiewe uitwerking op voedselsekerheid en belegging in die landbousektor. “Die boerderygemeenskap se veiligheid is ŉ kwessie van voedselsekerheid. Die kwesbaarheid van boere- en landelike gemeenskappe is dus nie net boere se probleem nie, maar ŉ gemeenskapskwessie en ŉ nasionale verpligting,” sê Cobus van Zyl, voorsitter van die Agri Securitas-trustfonds. Van Zyl sê die meeste versoeke vir finansiering kom van verenigings vir die installering of uitbreiding van kamerastelsels. “Plaaslike gemeenskappe sê dit is die suksesvolste manier om verdagtes af te skrik en op te spoor,” sê Van Zyl. Die stelsels kan oor groot gebiede gebruik word en verskaf kosbare inligting wat in ondersoeke na misdadigheid gebruik kan word. Christo van der Rheede, uitvoerende direkteur van Agri SA, sê die organisasie is dankbaar vir die bydraes. Hy het ŉ beroep op maatskappye en diegene in die private sektor gedoen om ook tot die fonds by te dra om die finansieringsgaping te help vul. “Dit is hierdie skenkings wat ons boerderygemeenskappe beveilig en hulle in staat stel om kos te produseer wat ons land se mense op hul tafels kan sit,” sê Van der Rheede. Hy het ook ŉ beroep op Bheki Cele, minister van polisie, gedoen om die doeltreffende inwerkingstelling van die landelike veiligheidsplan te versnel. “Dit is die enigste werklike manier om misdaad in ons boerderygemeenskappe te verhoed. Dit red lewens en ondernemings en verseker dat Suid-Afrikaners nog geslagte lank voedselsekerheid sal geniet,” sê Van der Rheede.